H O T Ă R Â R E

**privind înscrierea unor componente ale infrastructurii tehnico-edilitare aferente sistemului public de alimentare cu apă și de canalizare în inventarul bunurilor din domeniul public al Judeţului Cluj**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 121 din 20.06.2022 privind înscrierea unor componente ale infrastructurii tehnico-edilitare aferente sistemului public de alimentare cu apă și de canalizare în inventarul bunurilor din domeniul public al Judeţului Cluj şi concesionarea acestora Companiei de Apă Someş S.A., propus de Preşedintele Consiliului Judeţean Cluj, domnul Alin Tișe, care este însoțit de Referatul de aprobare cu nr. 23.682/2022; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 23.686/2022 şi de Avizul cu nr. 23.682 din 22.06.2022 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Analizând adresa Companiei de Apă Someş S.A. cu nr. 22.587/24.05.2022, înregistrată la Consiliul Judeţean Cluj sub nr. 20.987/24.05.2022;

Luând în considerare prevederile:

* art. 123 – 140 și ale art. 142 - 156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;
* Hotărârii Consiliului Judeţean Cluj nr. 30/2005 privind aprobarea delegării directe a serviciului de alimentare cu apă şi de canalizare către S.C. Compania de Apă Someş S.A.;
* Hotărârii Consiliului Judeţean Cluj nr. 249/2007 privind aprobarea modificării Contractului de delegare a gestiunii Serviciului de alimentare cu apă şi de canalizare către S.C. Compania de Apă Someş S.A., prin Act adiţional;

În conformitate cu prevederile:

* art. 87 alin. (5), ale art. 173 alin. (1) lit. c) și alin. (4) lit. a), ale art. 285 – 287, ale art. 289 alin. (2) - (4), ale art. 290, ale art. 297 alin. (1) lit. b), ale art. 302 – 303 și ale art. 305 – 306 din Ordonanța de urgență a Guvernului nr. 57/2019 privind Codul administrativ, cu modificările şi completările ulterioare;
* art. 4, ale art.8, ale art. 24 alin. (1) lit. b), ale art. 25 și ale art. 28 alin. (1) lit. b) din Legea serviciilor comunitare de utilități nr. 51/2006, republicată, cu modificările și completările ulterioare;
* art. 3, ale art. 15, ale art. 18 alin. (2), ale art. 20 și ale art. 37 din Legea serviciului de alimentare cu apă şi de canalizare nr. 241/2006, republicată, cu modificările și completările ulterioare;
* art. 858 – 863 și ale art. 871 - 873 din Legea privind Codul civil nr. 287/2009, republicată, cu modificările şi completările ulterioare;
* Ordonanţei Guvernului nr. 81/2003 privind reevaluarea şi amortizarea activelor fixe aflate în patrimoniul instituţiilor publice, aprobată prin Legea nr. 493/2003, cu modificările şi completările ulterioare;
* art. 5 - 6 din anexa la Hotărârea Guvernului nr. 392/2020 privind Normele tehnice pentru întocmirea inventarului bunurilor care alcătuiesc domeniul public şi privat al comunelor, al oraşelor, al municipiilor şi al judeţelor;
* art. 106 și ale art. 138 din Ordinul Autorității Naţionale de Reglementare pentru Serviciile Publice de Gospodărie Comunală nr. 88/2007 pentru aprobarea Regulamentului-cadru al serviciului de alimentare cu apă şi de canalizare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se aprobă înscrierea în Inventarul bunurilor din domeniul public al Judeţului Cluj a unor componente ale infrastructurii tehnico-edilitare aferente sistemului public de alimentare cu apă și de canalizare, având datele de identificare cuprinse în **anexa** care face parte integrantă din prezenta hotărâre, declarându-se bunuri de interes public județean.

**Art. 2.** Se aprobă concesionarea către Compania de Apă Someş S.A. a componentelor infrastructurii tehnico-edilitare aferente sistemului public de alimentarea cu apă și de canalizare prevăzute la art. 1, precum şi încheierea unui act adiţional la Contractul de delegare directă a gestiunii serviciilor publice de alimentare cu apă şi de canalizare nr. 98 din data de 21.11.2007.

**Art. 3. (1)** Comisia specială de inventariere a domeniului public şi privat a Județului Cluj constituită potrivit art. 289 alin. (2) și (3) din Ordonanța de urgență a Guvernului nr. 57/2019 privind Codul administrativ, cu modificările şi completările ulterioare și ale art. 5 din anexa la Hotărârea Guvernului nr. 392/2020 privind Normele tehnice pentru întocmirea inventarului bunurilor care alcătuiesc domeniul public şi privat al comunelor, al oraşelor, al municipiilor şi al judeţelor, va asigura actualizarea Inventarului bunurilor care aparţin domeniului public al Judeţului Cluj aflate în concesiune la S.C. Compania de Apă Someş S.A.” conform anexei nr. 31 la Hotărârea Consiliului Judeţean Cluj nr. 143/2008 privind însuşirea Inventarului bunurilor care alcătuiesc domeniului public al Judeţului Cluj, cu modificările şi completările ulterioare, în sensul completării acestuia cu bunurile imobile incluse în domeniul public al Judeţului Cluj potrivit art. 1.

**(2)** Direcția de Administrare a Domeniului Public și Privat al Județului Cluj, care asigură secretariatul Comisiei speciale de inventariere a domeniului public şi privat a Județului Cluj, vă comunica prezenta hotărâre membrilor Comisiei.

**Art. 4.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia de Administrare a Domeniului Public şi Privat al Judeţului Cluj, Comisia specială de inventariere a domeniului public şi privat a Județului Cluj, precum şi Compania de Apă Someş S.A.

**Art. 5.** Prezenta hotărâre se comunică Direcţiei de Administrare a Domeniului Public şi Privat al Judeţului Cluj; Companiei de Apă Someş S.A.; Asociaţia Regională Pentru Dezvoltarea Infrastructurii din Bazinul Hidrografic Someş-Tisa, precum şi Prefectului Judeţului Cluj şi se aduce la cunoştinţă publică prin afişare la sediul Consiliului Judeţean Cluj şi postare pe pagina de internet "www.cjcluj.ro".

 **Contrasemnează:**

 p. **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 121 din 30 iunie 2022**

*Prezenta hotărâre a fost adoptată cu 31 voturi “pentru”, fiind astfel respectate prevederile legale privind majoritatea de voturi necesară.*